Savaii
Savaii, accuratius Samoane Savai‘i, vel in oratione florida Salafai, prima populorum Polynesianorum orientalium terra, est amplissima Insularum Samoanarum insula et maxima civitatis Samoae insula. Terra, 40 chiliometra lata, 70 chiliometra longa, ex immani basaltico scutiformo monte igniferi natus est, qui super Oceani Pacifici alveum exoritur. Partes orarum maritimarum, praecipue litoris australis, sunt abruptae saxosaeque. Caelum subtropicum et placidum, temperatura media 29 °C est. Venti aquilonares, arida flabra et lenissima, a mense Maio ad mensem Novembrem plerumque flantur; tempus humidum(en) pluviumque a mense Novembri ad mensem Martium extenditur. Ora septentrionalis stationem Matautui offert, ubi naves saeculi undevicensimi ancoram iacere solebant, sed maximi portus hodierni sunt Asau, vicus in occidentali insulae parte, et Salelologa in orientali. Viginti milia passuum a Linea Commutationis Diei olim patuit Falealupo, vicus maxime occidentalis in Samoa et in Oceano Pacifico Australi, sed fine anni 2011 ad orientem insulae versus motus est. Solent peregrinatores silvas Falealuponi reservatas (Anglice Falealupo Rainforest Preserve) et Tafuae (Tafua Peninsula Rainforest Preserve) videre, cavernam Falealuponi in lava factam (Anglice Falealupo Lava Tube Trail) explorare, et conatum ad testudines virides (Chelonias mydas) servandas Aualae (Auala Green Turtle Conservation Program) adiuvare.